
מושב רביעי

מישיבת ועדת הכספים
יום שלישי, י"ח בחשוון התשע"ח (7 בנובמבר 2017), שעה 11:15
<סדר היום:>
<קק"ל – פרק ז' (פיתוח לאומי) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
נכחו:

<חברי הוועדה:> 
משה גפני – היו"ר
דוד ביטן

מיכל בירן

איתן ברושי

יצחק הרצוג

יצחק וקנין

אורן אסף חזן

יואל חסון

אחמד טיבי

מיקי לוי

מנחם אליעזר מוזס

בצלאל סמוטריץ

רחל עזריה

רועי פולקמן

עודד פורר

יואב קיש

מיקי רוזנטל
חברי הכנסת:
קארין אלהרר

מירב בן-ארי
יואב בן צור

עמר בר-לב

דב חנין

חיים ילין

יוסף עטאונה

נורית קורן

מוסי רז

עפר שלח
<מוזמנים:> 
מנכ"ל משרד האוצר שי באב"ד
	היועץ המשפטי של משרד האוצר 
	–
	אסי מסינג

	סגן הממונה על התקציבים באוצר, אגף תקציבים, משרד האוצר 
	–
	אריאל יוצר

	ממונה מפקח ארצי חשבונאות, רשות המסים, משרד האוצר 
	–
	ברק מימון

	מנהל תחום מפקח ארצי, משרד האוצר 
	–
	שלומי פיליפ

	הלשכה המשפטית, משרד האוצר 
	–
	אפרת פרוקצ'יה

	הלשכה המשפטית, משרד האוצר 
	–
	אריאל  פרץ

	מתמחה, מח' ייעוץ וחקיקה, משרד המשפטים 
	–
	אליעזר שופט

	מח' יעוץ וחקיקה, משרד המשפטים 
	–
	לימור תוסייה כהן

	יועץ למזכירות החברה, קק"ל 
	–
	תום מור

	מנכ"לית התחדשות עירונית – תכלול פרויקטים 
	–
	אתי ירדן

	שדלן/ית (משרד עו"ד מיתר, ליקוורניק, גבע, לשם, טל), מייצג/ת את קק"ל
	–
	ינקי פפר


<ייעוץ משפטי: >
שגית אפיק 
אייל לב-ארי

שיר שפר

<מנהל הוועדה:>
טמיר כהן
<רישום פרלמנטרי:>
אור שושני
<קק"ל – פרק ז' (פיתוח לאומי) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
<היו"ר משה גפני:>
אני ממשיך את הדיון בנושא קק"ל. חברי הוועדה קיבלו את הנוסח בעקבות הדיון הקודם - - -

<עודד פורר (ישראל ביתנו):>
מתי נשלח אלינו הנוסח? 

<היו"ר משה גפני:>
אנחנו ביקשנו שיהיה נוסח שעליו אנחנו דנים, ואני מבקש לדעת מי מקריא את הנוסח. 

<מיקי רוזנטל (המחנה הציוני):>
אדוני, אני מבקש הצעה לסדר. 

<היו"ר משה גפני:>
אני לא נותן הצעות לסדר. 

<אורן אסף חזן (הליכוד):>

אדוני היושב-ראש, אני מבקש הצעה לסדר. 
<מיקי לוי (יש עתיד):>
אני חושב, אדוני, שהדיון נגמר בזה שקק"ל הסכימו לתת כסף. אז מה קרה?

<היו"ר משה גפני:>
אני לא הסכמתי, אני רק אמרתי שאני ממשיך את הדיון. 

<אורן אסף חזן (הליכוד):>
אני מבקש הצעה לסדר. 

<בצלאל סמוטריץ (הבית היהודי):>
אני מבקש חוות דעת של היועצת המשפטית לוועדה על השאלות שאני שאלתי בדיון הקודם על עצם הפרוצדורה של העלאה מהאוב של סעיף מחוק ההסדרים מלפני שלוש שנים. 

<היו"ר משה גפני:>
זה יהיה בהמשך. 

<בצלאל סמוטריץ (הבית היהודי):>
זה הבסיס לדיון, אדוני היושב-ראש. 

<מיקי רוזנטל (המחנה הציוני):>
אדוני, למה לא הונחה לפנינו חוות הדעת של היועץ המשפטי לממשלה?

<היו"ר משה גפני:>
אתם צריכים להגיד את זה. בבקשה. 

<מיקי רוזנטל (המחנה הציוני):>
יש חוות דעת של היועץ המשפטי לממשלה ואנחנו מבקשים לראות אותה. 

<היו"ר משה גפני:>
אנחנו נשמע - - -

<מיקי רוזנטל (המחנה הציוני):>
לא, מה זה "נשמע"? צריך להניח את זה בפני חברי הוועדה. 

<היו"ר משה גפני:>
חבר הכנסת רוזנטל, אם לא תהיה חוות דעת בפני חברי הוועדה ואם הממשלה לא תציג את עמדתה אז אנחנו לא נצביע. נצביע רק אחרי ש - - -

<מיקי רוזנטל (המחנה הציוני):>
סליחה, אני לא מבין; מה, אנחנו סטטיסטים בהצגה של מישהו? את הנוסח של החוק מביאים לנו עכשיו - - -

<קריאות:>
- - -

<היו"ר משה גפני:>
רגע, אני מבקש להפסיק את הדיבורים. 

<בצלאל סמוטריץ (הבית היהודי):>
אני לא קיבלת נוסח של חוק, אפשר להביא לנו?

<היו"ר משה גפני:>
אתה תקבל. 

<קריאות:>
- - -

<מיקי רוזנטל (המחנה הציוני):>
אני לא רוצה לדבר על המהות, אני רוצה לדבר על הפרוצדורה, עוד לפני המהות. 

<היו"ר משה גפני:>
הבנתי. אני מבקש שהממשלה תאמר - - -

<מיקי רוזנטל (המחנה הציוני):>
לא, אבל יש עוד דבר, שקשור לפרוצדורה. עוד לא יבש הדיו על פסק הדין בנושא הדירה השלישית ואתם כבר מתעלמים מכל מה שכתוב בו. 

<בצלאל סמוטריץ (הבית היהודי):>
נכון. 

<מיקי רוזנטל (המחנה הציוני):>
הנוסח הזה של הצעת החוק הונח רק עכשיו על שולחננו. 

<היו"ר משה גפני:>
לא. 

<שגית אפיק:>
לא, הוא מיום ראשון. 

<מיקי רוזנטל (המחנה הציוני):>
לא, אני מדבר על הנוסח המתוקן. 

<היו"ר משה גפני:>
יום ראשון. 

<מיקי רוזנטל (המחנה הציוני):>
אני מדבר על הנוסח עם התיקונים. 

<שגית אפיק:>
הוא הופץ ביום ראשון. 

<בצלאל סמוטריץ (הבית היהודי):>
אדוני היושב-ראש, הנוסח עם התיקונים הוא שונה מהותית, ואני טוען שזה נושא חדש ומבקש להביא את זה לוועדת הכנסת. אי אפשר להמשיך את הדיון עכשיו, זה שונה באופן מהותי מהנוסח הקודם. 

<יואל חסון (המחנה הציוני):>
באופן נדיר אני מסכים עם חבר הכנסת סמוטריץ. 

<רועי פולקמן (כולנו):>
למה לא מפתיע ששוב פעם המחנה הציוני יעבוד נגד הציבור?

<יואל חסון (המחנה הציוני):>
אנחנו ציונים, אנחנו ציונים. 

<בצלאל סמוטריץ (הבית היהודי):>
הוא הולך עם האמת שלו - - -

<קריאות:>
- - -

<יואל חסון (המחנה הציוני):>
אתם פוגעים במפעל ציוני, זה מה שאתם עושים, אתם לא נורמליים, אני לא יודע מה עובר לכם בראש. 

<רועי פולקמן (כולנו):>
המחנ"צ נגד לעשות שקיפות בקק"ל, נגד דירה שלישית - - -

<יואל חסון (המחנה הציוני):>
לא, אנחנו נגד לייצר קופות פרטיות לראש הממשלה - -

<בצלאל סמוטריץ (הבית היהודי):>
ולשר האוצר. 

<יואל חסון (המחנה הציוני):>
- - ונגד לפגוע בקרן קיימת לישראל, שהוא מוסד ציוני חשוב מאוד. 

<קריאות:>
- - -

<דב חנין (הרשימה המשותפת):>
- - - ומה עם חברה פרטית שלא משלמת מסים, יואל? זה בסדר?

<יואל חסון (המחנה הציוני):>
מה?

<דב חנין (הרשימה המשותפת):>
חברה פרטית שלא משלמת מסים – זה נראה לך בסדר?

<רחל עזריה (כולנו):>
הצעת החוק אומרת שמחליטים ביחד. 

<בצלאל סמוטריץ (הבית היהודי):>
זה מאוד יפה שאתם משתפים פעולה עם הרשימה המשותפת. הליכוד והרשימה המשותפת ביחד נגד קק"ל. זה יופי של קואליציה.

<היו"ר משה גפני:>
בצלאל, אני קורא אותך לסדר פעם ראשונה. 

<אורן אסף חזן (הליכוד):>
בוא נירגע, בצלאל. אל תעשה פה פוליטיזציה, זה לא הליכוד והרשימה המשותפת. 

<קריאות:>
- - -

<היו"ר משה גפני:>
היועצת המשפטית של הוועדה, בבקשה. 

<שגית אפיק:>
מה שמונח לפניכם זה נוסח מעודכן של פיצול הפרק שעסק בקק"ל במסגרת חוק ההסדרים לשנים 2015 ו-2016. בדיון הראשון שקיימה הוועדה, לפני כשבוע וחצי, ביקש משרד האוצר להביא בפנינו נוסח מעודכן, שמעדכן את הפרק המקורי שהיה בחוק ההסדרים 2015, 2016. 

לגבי שאלת העלאת פרק שפוצל מחוק ההסדרים, אז ברגע שהוועדה מפצלת פרק באישור המליאה והפרק נותר על שולחנה, אין ספק שבסמכות יושב-ראש הוועדה להביא את אותו פרק להמשך חקיקה. במקרה הזה התעוררו שני קשיים. הקושי הראשון – מדובר בפרק שהתבקשו לתקן את הנוסח שלו, והקושי השני – שהפיצול נעשה בשנת 2015 כיוון שהגיעו להסכמות עם קק"ל ובמסגרת אותן הסכמות גם התקבלה החלטת ממשלה שאמרה שלא ימשיכו באותה חקיקה ואף יבטלו את אותם תיקוני חקיקה. זה לא נעשה, לא בוטלו אותם תיקוני חקיקה והפרק נותר על שולחן הוועדה. ואם יש שאלות שצריך להפנות לממשלה לגבי ההתנהלות שלה, הן בהסכם והן בהמשך הדרך - - -
<עודד פורר (ישראל ביתנו):>
רגע, זה היה הסכם שהממשלה התחייבה לעשות אבל לא עמדה בהתחייבות שלה?

<יואל חסון (המחנה הציוני):>
כן, הממשלה לא עמדה. 

<שגית אפיק:>
לא. הממשלה קיבלה החלטת ממשלה שקבע כי ככל שייחתם הסכם יישום מפורט עם קק"ל ולאחר אישורו על ידי כל הגורמים המוסמכים לכך, הממשלה תפעל לביטול תיקוני החקיקה שמקדמת הממשלה. 

<בצלאל סמוטריץ (הבית היהודי):>
ההסכם נחתם. 

<מיקי רוזנטל (המחנה הציוני):>
כן, והוא בתוקף עד 2021, אז איך אנחנו בכלל מקיימים כאן דיון על החוק?

<שגית אפיק:>
לגבי שאלות ביחס להסכם – אני מסכימה, צריך לשאול את הממשלה. נדמה לי שהייעוץ המשפטי של משרד האוצר נתן מספר הסברים בישיבה - - -

<יואל חסון (המחנה הציוני):>
האם היועץ המשפטי לממשלה מקבל את הפרת ההסכם הזה?

<עודד פורר (ישראל ביתנו):>
יועצים משפטיים, לפחות מניסיוני, לא מאפשרים למשרדים לפעול בניגוד להחלטת ממשלה. 

<שגית אפיק:>
אז תכף נשמע את... אני ממשיכה. במהלך הדיון הקודם, ערב הדיון קיבלנו נוסח מעודכן ממשרד האוצר. היועץ המשפטי לכנסת ואנוכי חשבנו שתהיה בעייתיות לקיים דיון על נוסח מעודכן שלא קיבלתם אותו מבעוד מועד. במהלך הדיון קודם אכן לא הובא נוסח, לא התקיימה הצבעה, ואני חושבת שהייתה פה הקפדה של יושב-ראש הוועדה על הנהלים ואני לא חושבת שאפשר לדבר על בעיה כזו. 

ביום ראשון, בשעה 12:10, הופץ הנוסח הזה לכל חברי הוועדה וגם עלה לאתר הוועדה. ולכן הבעיה הזאת לא מתעוררת בדיון הזה כפי שהיא התעוררה בפעם הקודמת. יותר מזה, בעקבות - - -

<מיקי רוזנטל (המחנה הציוני):>
חכה, ביטן, אנחנו נמצא לכם - - -

<מיקי לוי (יש עתיד):>
אל תפריעו לשגית. 

<שגית אפיק:>
יותר מזה, בעקבות בקשה של יושב-ראש הוועדה - - -

<דוד ביטן (הליכוד):>
- - -

<מיקי רוזנטל (המחנה הציוני):>
ביטן, אתה מפריע, אני לא שומע. אני אבקש תשובה מהתחלה. אתם לא רוצים שאני אבקש מהתחלה. 

<היו"ר משה גפני:>
אפשר מהתחלה, יש לנו את כל השבוע. 

<מיקי לוי (יש עתיד):>
גפני, אני לא שומע את שגית. 

<שגית אפיק:>
יותר מזה, בעקבות הדיון הקודם, בעקבות בקשה של יושב-ראש הוועדה ושל חברים אחרים ובכלל, קיבלה הבוקר הממשלה החלטה שבה היא מבטל את אותו סעיף 3 להחלטת הממשלה הקודמת שהקראתי לכם, לעניין פעולתה לביטול תיקוני החקיקה. החלטת הממשלה החדשה שלה, שבוודאי יפרטו עליה כאן נציגי היועץ המשפטי לממשלה ונציגי משרד האוצר, בעצם מעגנת את בקשת הממשלה לחוקק את הנוסח המעודכן, שנמצא לפניכם.

ולכן, במצב הדברים הזה, מבחינה פרוצדורלית, למעט שאלת נושא חדש שהעליתם כאן, אין מניעה פרוצדורלית אחרת לקיים את הדיון הזה. 

<קריאות:>
- - -

<מיקי רוזנטל (המחנה הציוני):>
נושא חדש. בוא נפסיק את הדיון ונלך - - -

<היו"ר משה גפני:>
רק שנייה. אין בעיה, אני מקבל את מה שאתה אומר, שזה נושא חדש, ואנחנו נלך לוועדת הכנסת. אבל אני רוצה - - -

<דוד ביטן (הליכוד):>
רגע, כבוד היו"ר, אני רוצה להגיד משהו, אפשר?

<היו"ר משה גפני:>
רגע, אני אתן לך - - -

<דוד ביטן (הליכוד):>
לפני שאתה מסכם.

<היו"ר משה גפני:>
אני לא מסכם, אני רק - - -

<יואל חסון (המחנה הציוני):>
סליחה, אם ראש הקואליציה עומד מימינך אז מרכז האופוזיציה צריך לעמוד משמאלך. 

<דוד ביטן (הליכוד):>
אני רוצה לומר שאנחנו שוקלים, הקואליציה שוקלת, להכניס בחוק את הנושא שהביקורת על קק"ל תהיה של מבקר המדינה. 

<קארין אלהרר (יש עתיד):>
בוקר טוב באמת. 

<מיקי רוזנטל (המחנה הציוני):>
מצוין, אנחנו בעד. 

<בצלאל סמוטריץ (הבית היהודי):>
ביטן, אתה לא מבין שאתה לא מפחיד אף אחד?

<יואל חסון (המחנה הציוני):>
חבר הכנסת ביטן, בוא נסתפק בזה. 

<קריאות:>
- - -

<היו"ר משה גפני:>
רבותיי, אנחנו - - -
<בצלאל סמוטריץ (הבית היהודי):>
אדוני היושב-ראש, אני מבקש לקבל מענה על כל הקשיים המשפטיים שעלו בדיון הקודם. 

<רחל עזריה (כולנו):>
וואי, אני מתה על איך זה אצלך; העניין המשפטי לא מעניין אותך אבל פתאום זה הופך להיות הדבר שהכי מעניין אותך. 

<מיקי רוזנטל (המחנה הציוני):>
בצלאל, לא עכשיו, יש נושא חדש. 

<בצלאל סמוטריץ (הבית היהודי):>
אחרי הנושא חדש, בטח. 

<רחל עזריה (כולנו):>
מי יציל אותך אחרי שתחסל את בית המשפט העליון?

<היו"ר משה גפני:>
רחל, אני ביקשתי להגיד כמה דברים. היות שרכז האופוזיציה טען נושא חדש אנחנו נעביר את זה לוועדת הכנסת, כדי לקבל החלטה. אם ועדת הכנסת תחליט שזה נושא אז זה נושא חדש ואז הדיון הוא אחר לחלוטין. אם היא תחליט שלא אז אנחנו נקיים את הדיון. אבל אני מבקש מהחברים משהו: גם אני הייתי פעם באופוזיציה ואני גם מתכוון - - -

<יואל חסון (המחנה הציוני):>
להיות שם. 

<מיקי רוזנטל (המחנה הציוני):>
לא, לא, לא, אתה תהיה בקואליציה אתנו, אנחנו כבר דיברנו על זה, זה כבר כתוב ב"המבשר". 

<עודד פורר (ישראל ביתנו):>
גם מיקי רוזנטל התחיל להסתובב עם כיפה בכיס, זאת הנחיה לכל חברי הסיעה...

<היו"ר משה גפני:>
אנחנו לא עושים דברים שהם לא על פי התקנון. נאמר בישיבה הקודמת – אמרה את זה היועצת המשפטית, לנציגי הממשלה – אתם לא יכולים להמשיך עם העניין הזה בזמן שיש החלטת ממשלה שסותרת ממש את מה שאתם מביאים, ולכן צריך החלטת ממשלה חדשה, או להביא את נציגי היועץ המשפטי להגן על זה. כי אנחנו לא יכולים להגן על זה. את זה היא אמרה בישיבה הקודמת. הממשלה קיימה הבוקר ישיבה בעקבות הדרישה שלנו וקיבלה החלטה שנציגי היועץ המשפטי והיועץ המשפטי יגידו את עמדתם. אנחנו לא נעשה שום דבר בניגוד לתקנון. אני מבין - - -

<בצלאל סמוטריץ (הבית היהודי):>
האם אפשר לקבל את חוות הדעת של היועצת המשפטית?

<היו"ר משה גפני:>
לא, אתה לא תפריע לי באמצע, מספיק כבר, אני מדבר. אני מבין שיש פה ויכוח שהוא לא ויכוח משפטי אלא ויכוח פוליטי-אידיאולוגי. 

<יואל חסון (המחנה הציוני):>
פה?

<היו"ר משה גפני:>
כן, כן, בצלאל סמוטריץ זה אידיאולוגי.

<רחל עזריה (כולנו):>
ברור, האידאולוגיה שלו כלפי בית המשפט משתנה כל יום, לפי איך שנוח. 

<היו"ר משה גפני:>
זה נושא אידיאולוגי, יש ויכוחים, אני מכבד את זה - - - 

<קריאות:>
- - -

<היו"ר משה גפני:>
די כבר. אחד הוויכוחים המפעימים, שאנחנו עומדים לנוכח הפילוסופיה הרצינית שעומדת מאחורי העניין, זה הוויכוח על קק"ל בוועדת הכספים. באמת, אי אפשר להתעלם מהעובדה הזאת, זה משהו יפה שהמחנה הציוני והבית היהודי באותה דעה. זה מפעים. 

<קריאות:>
- - - 

<איתן ברושי (המחנה הציוני):>
גפני, אבל יש פה עוד זוג: הרשימה המשותפת עם הליכוד. הוקמה קואליציה חדשה. 

<דב חנין (הרשימה המשותפת):>
תנו לליכוד להיות פעם אחת נגד השחיתות. 

<קריאות:>
- - -

<בצלאל סמוטריץ (הבית היהודי):>
האם אנחנו יכולים לקבל את חוות הדעת של היועץ המשפטי לממשלה שהונחה היום בפני הממשלה?

<אורן אסף חזן (הליכוד):>
אפשר להגיד מילה, כדי להסיר מפה את הספק?

<בצלאל סמוטריץ (הבית היהודי):>
אנחנו רוצים לראות את המכתב. למפלגת כולנו עמדתו של היועץ המשפטי לממשלה מאוד חשובה, אני מבקש לקבל את חוות דעתו שהונחה על שולחן הממשלה. 

<רחל עזריה (כולנו):>
יאללה, סמוטריץ, תצטרף לכולנו. 

<בצלאל סמוטריץ (הבית היהודי):>
מפלגת כולנו מצביעה נגד היועץ המשפטי לממשלה. מילא הבית היהודי, אבל כולנו?

<עודד פורר (ישראל ביתנו):>
אדוני, אפשר לבקש מהוועדה שתפיץ לחברים את החלטת הממשלה החתומה?

<מיקי רוזנטל (המחנה הציוני):>
וגם את חוות הדעת שביקשתי קודם. אנחנו רוצים לקרוא את זה, אנחנו לא רוצים שיספרו לנו. למה אנחנו צריכים לשמוע את זה מ - - - ?

<היו"ר משה גפני:>
חבר הכנסת רוזנטל, אנחנו לא נקיים את הדיון עד שוועדת הכנסת לא תחליט. אני בכל זאת מבקש מנציגי הממשלה לענות על השאלות שלכם. אסי מסינג, בבקשה. 

<אסי מסינג:>
בוקר טוב. אני רוצה לחדד: כפי שאמרתי בדיון הקודם, אנחנו הודענו מראש שהעניין הזה יובא לממשלה פעם נוספת לפני המשך הדיון בוועדה. היה איזה ניסיון להגיע לאיזשהו הסכם בין קק"ל למדינה, אבל זה לא צלח. 

אני אסביר פעם נוספת, כדי לחדד. מדוע אנחנו בכלל נמצאים כאן בשאלה אם היה צורך להביא לממשלה? מכיוון שהממשלה הגישה לכנסת כבר ב-2015 הצעת חוק, שעברה קריאה ראשונה ולא קודמה עד כה. למעשה ישנו הסכם שנחתם בין... היועצת המשפטית של הוועדה הזכירה אותו לפני רגע - - -

<היו"ר משה גפני:>
אריאל יוצר, אני לא הייתי מחייך ביום כזה. אסי, בבקשה. 

<אסי מסינג:>
הסכם שנחתם בין ממשלת ישראל לבין קק"ל, שגם נשען על החלטת ממשלה שהתקבלה קודם לכן, שקובע, בהתחייבות יחסית חריגה שנקבעה בתוך ההסכם, שהממשלה התחייבה לבטל את המשך החקיקה. ונאמר שם, בסופו של אותו סעיף, שככל שבמהלך תוקפו של ההסכם, שהוא עד 2021, ייחקק חוק – לאו דווקא נאמר אם הממשלה תחוקק, אלא גם חקיקה פרטית – בעניינים שנוגעים בהסכם, כל צד יהיה רשאי לבטל את ההסכם. 

עכשיו נשאלת השאלה האם בחידוש הדיון בפרק שדובר עליו יש הפרת הסכם של הממשלה ואיך צריך לפרש את אותו סעיף בהסכם. בינתיים, מאז חתימתו של הסיכום ואותה החלטת ממשלה, התקבל בבית המשפט העליון, בהרכב של שבעה שופטים, פסק דין בעניין מתווה הגז. בפסק הדין בעניין מתווה הגז בית המשפט העליון קבע למעשה חידוש; הוא הזכיר מושכלות יסוד שבהן רשות מינהלית לא יכולה לכבול את שיקול דעתה, והוא הוסיף וחידש באומרו שגם הממשלה, לא ראוי לה שתכבול את שיקול דעתה מפני החקיקה, ובוודאי ובוודאי שלא תתייחס להצעות חוק פרטיות בעמדת הממשלה ביחס להצעות חוק פרטיות. במצב הדברים הזה, לאור פסק הדין, יש צורך לפרש כרגע את אותה התחייבות שהממשלה לקחה על עצמה, והעניין הוצג היום בהרחבה בפני הממשלה, והיא קיבלה החלטה שבמסגרתה - - -

<היו"ר משה גפני:>
שי ודוד, שקט. לא הצלחתם במשא ומתן עם קק"ל אז אתם מפריעים לי?

<שי באב"ד:>
מילא אנחנו, אבל הם הציגו גם לפניך ולא עמדו בזה. 

<היו"ר משה גפני:>
אני, בכלל לא מעניין אותי המשא ומתן; יש חוק וצריך לאשר אותו. 

<אסי מסינג:>
אם תרצו אני אמנה את עיקרי חוות הדעת שהונחה בפני הממשלה, אבל בסופו של יום השורה התחתונה היא שברמה המשפטית אין מניעה בפני הכנסת, בתמיכת הממשלה, לחוקק את הפרק שנמצא - - -
<היו"ר משה גפני:>
אסי, יש לי בקשה: להפיץ בין חברי הוועדה את החלטת הממשלה ואת חוות הדעת. 

<יואל חסון (המחנה הציוני):>
איך אתם מצפים שנקבל החלטות בלי - - - ?

<היו"ר משה גפני:>
לא, לא, יואל. אנחנו מצפים. 

<יצחק הרצוג (המחנה הציוני):>
גם את ההסכם. הרי הם מפרים הסכם חתום. 

<יואל חסון (המחנה הציוני):>
אדוני היושב-ראש, אתה הרשות המחוקקת ואתה מפקח על הממשלה, ולכן אתה לא מבקש ואתה לא מצפה – אתה דורש.

<היו"ר משה גפני:>
נכון. ואני דרשתי את זה מהם, והם עשו. 

<אסי מסינג:>
אין שום דבר שהממשלה מסתירה מהכנסת. אני אציג כרגע את עיקרי הדברים - - -

<מיקי רוזנטל (המחנה הציוני):>
אבל אסי, זה לא העניין, אנחנו לא חושבים שאתם מסתירים. אנחנו חושבים שראוי - - -

<היו"ר משה גפני:>
אבל מיקי, תאפשר לו לסיים. 

<יצחק הרצוג (המחנה הציוני):>
- - - יש להם הסכם חתום; שיסבירו למה - - -

<קריאות:>
- - -

<מיקי רוזנטל (המחנה הציוני):>
חובתנו לקרוא את זה. חובתנו, לא זכותנו. 

<היו"ר משה גפני:>
חבר הכנסת רוזנטל, אני ביקשתי שיפיצו את זה בין החברים ועכשיו אני מבקש לומר את עיקרי הדברים. 

<יואל חסון (המחנה הציוני):>
אדוני היושב-ראש, מתי זה יקרה?

<יצחק הרצוג (המחנה הציוני):>
היום. 

<אורן אסף חזן (הליכוד):>
הם אומרים שהיום. 

<יצחק הרצוג (המחנה הציוני):>
אדוני היושב-ראש, אפשר רגע שאלה? חוות הדעת חייבת להתייחס להסכם שנחתם בין הממשלה הזו לקרן קיימת לישראל, שלפיו התחייבה הממשלה לא  לגעת בענייני קק"ל עד 2021. אני רוצה גם לקבל את ההסכם וגם לדעת למה אפשר להפר את ההסכם. כי המדינה אוהבת מאוד להפר הסכמים, דבר שהוא בלתי קביל - - -

<היו"ר משה גפני:>
חבר הכנסת הרצוג, עם כל הכבוד לקק"ל ועם כל הכבוד לממשלה, אנחנו כנסת ישראל - - -

<יצחק הרצוג (המחנה הציוני):>
אבל יש הסכם. 

<אורן אסף חזן (הליכוד):>
גפני, גם הסכמים צריך לכבד. 

<רועי פולקמן (כולנו):>
נכון, אבל הכנסת יכולה לחוקק - - -

<קריאות:>
- - -

<היו"ר משה גפני:>
חבר הכנסת הרצוג, אתה רוצה תשובה? מבחינתי לא רלוונטיים ההסכמים בין הממשלה לבין קק"ל. 

<יצחק הרצוג (המחנה הציוני):>
למה?

<היו"ר משה גפני:>
מכיוון שאני מחוקק. יש חוק שהונח על שולחן ה - - -

<יצחק הרצוג (המחנה הציוני):>
אבל החוק שלך יכול להיתקע - - -

<היו"ר משה גפני:>
זה לא חוק שלי, זה חוק ממשלתי. 

<יצחק הרצוג (המחנה הציוני):>
- - - זה הפרת זכות קניין. 

<היו"ר משה גפני:>
הממשלה יכולה למשוך את החוק, היא לא יכולה לעשות משהו אחר. יש חוק שמונח על שולחן הוועדה - - -

<יצחק הרצוג (המחנה הציוני):>
נכון, אבל יש הסכם. כדאי שנראה אותו.  

<היו"ר משה גפני:>
הבאתי אותו לפני כמה ימים - - -
<אורן אסף חזן (הליכוד):>
המשמעות של מה שאתה אומר היא שאין שום משקל להסכמים שהממשלה חותמת. 

<היו"ר משה גפני:>
זה לא מעניין אותי. 

<יצחק הרצוג (המחנה הציוני):>
למה לא?

<היו"ר משה גפני:>
זה לא מעניין אותי, מה לעשות, לא מעניין. 

<יואל חסון (המחנה הציוני):>
אדוני היושב-ראש, היום זה קק"ל ומחר זה לבטל את הסכם - - -

<אורן אסף חזן (הליכוד):>
גם אנחנו לא מעל החוק. 

<היו"ר משה גפני:>
אסי, תמשיך. 

<אורן אסף חזן (הליכוד):>
מה, קשה לך לשמוע את האמת?

<יואל חסון (המחנה הציוני):>
יש לי הצעה לסדר - - -

<היו"ר משה גפני:>
לא, אין הצעה לסדר. אסי, תמשיך - - -

<אורן אסף חזן (הליכוד):>
גפני, לא שומעים רק מה שנוח, גם כשלא נוח צריך לשמוע. 

<קריאות:>
- - -

<היו"ר משה גפני:>
אסי, תמשיך. 

<בצלאל סמוטריץ (הבית היהודי):>
רגע, יש לי עוד שאלה לאסי - - -

<היו"ר משה גפני:>
אין שאלות. 

<יואל חסון (המחנה הציוני):>
איפה המשמעות של הסכם של המדינה?

<אורן אסף חזן (הליכוד):>
אין לו משמעות. כשנוח אז פתאום הכנסת היא מעל החוק, אנחנו יכולים לעשות מה אנחנו רוצים. 

<היו"ר משה גפני:>
אסי, תמשיך. 

<יואל חסון (המחנה הציוני):>
אדוני, היום עושים את זה מול קק"ל ומחר יעשו את זה אתך. אז אתה תקבל את זה?

<רחל עזריה (כולנו):>
רגע, אני לא מבינה, יואל, קק"ל זה פוליטי? מה הקשר?

<יואל חסון (המחנה הציוני):>
מה הקשר לפוליטי? קק"ל זה ארגון שהמדינה חתמה הסכם אתו. 

<רחל עזריה (כולנו):>
הסתכלתי קצת מה עמדתה של ציפי לבני - - -

<קריאות:>
- - -

<היו"ר משה גפני:>
אני לא מסכים לדבר הזה. יואל, אני קורא לך לסדר פעם ראשונה. אורן, אני קורא לך לסדר פעם ראשונה. 

<אורן אסף חזן (הליכוד):>
כולם צועקים ואני בקושי מדבר, אז אתה קורא אותי לסדר? זה נוח לך, כי אני רוצה  להצביע נגד. בגלל שאני מצביע נגד אתה רוצה להוציא אותי. 

<קריאות:>
- - -

<היו"ר משה גפני:>
חיים, מספיק, אני קורא לך לסדר פעם ראשונה. 

<חיים ילין (יש עתיד):>
אני דן עכשיו עם שי. 

<היו"ר משה גפני:>
אני אקרא לך פעם שנייה. אסי, תמשיך בבקשה. 

<אסי מסינג:>
אני אציג קודם את החלטת הממשלה כפי שהתקבלה ולאחר מכן את עיקרי חוות הדעת. הממשלה קיבלה את ההחלטה הבאה: לתמוך בהמשך קידום הדיון בפרק ז' - - -

<דוד ביטן (הליכוד):>
- - -

<היו"ר משה גפני:>
דוד, זה מפריע, הוא אומר עכשיו את החלטת הממשלה ולא שומעים. אסי, בבקשה. 

<אסי מסינג:>
לתמוך בהמשך קידום הדיון בפרק ז', פיתוח לאומי, להצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), בשינויים הבאים: השיעור מהכנסות קק"ל שיועבר לתקציב המדינה מדי שנה יעמוד על 80%; הסכומים שיועברו על ידי קק"ל ישמשו לצורך מימון פרויקטים של תשתיות לאומיות שמתוקצבים בתקציב המדינה וללא צורך בהסכמת קק"ל לאופן השימוש. סעיף 1 להחלטה זאת – מה שהקראתי כרגע – יבוא במקום האמור בסעיף 3 להחלטה מספר 563 מיום 11 באוקטובר 2015.

<היו"ר משה גפני:>
עיקרי חוות הדעת. 

<אסי מסינג:>
סעיף 3 להחלטה מספר 563 – ההחלטה הקודמת – הוא אותו סעיף שדיבר על ביטול החקיקה. עכשיו, עיקרי חוות הדעת - - -
<היו"ר משה גפני:>
עיקרי חוות הדעת. 

<אורן אסף חזן (הליכוד):>
אתם מחליטים, ואז מחליטים שלא להחליט, ואז לבטל את ההחלטה - - -

<מיקי לוי (יש עתיד):>
לא, "אחד הצדדים לא מסכים", השאירו שם פתח. 

<אסי מסינג:>
במסגרת - - -

<קריאות:>
- - -

<אסי מסינג:>
במסגרת - - -

<חיים ילין (יש עתיד):>
ביטן, אתה רוצה לעשות סיור עבודה גם ל - - -

<בצלאל סמוטריץ (הבית היהודי):>
גפני, יש לי שאלה עניינית מאוד חשובה לאסי, באמת. 

<היו"ר משה גפני:>
אני אתן לך. אסי, בבקשה. 

<אסי מסינג:>
עוד לפני השינויים, אני מזכיר רגע מה עיקרו של הפרק המוצע כאן. למעשה אנחנו מדברים על קק"ל, גוף שאינו משלם מסים במדינת ישראל מזה שנים רבות. ולמעשה הצעת החוק מדברת על הדבר הבא: בפני קק"ל עומדות - - -

<היו"ר משה גפני:>
מה אתה - - -

<אסי מסינג:>
אני מסביר קודם את הפרק, כדי להתייחס אחר כך - - -
<שגית אפיק:>
תסביר את הקשיים שהיועץ המשפטי לממשלה העלה, זה מה שחשוב. 

<אסי מסינג:>
כדי להתייחס לחוות הדעת שלי אני חייב להציג נקודה אחת מתוך הפרק. 

<היו"ר משה גפני:>
אבל אנחנו, חברי הוועדה ואני, נרצה לדעת מה הקשיים שעולים - - -

<אסי מסינג:>
אז אני מציג אותם, אבל כדי להציג אותם אני חייב להתייחס רגע לפרק. 

למעשה אנחנו מדברים כאן על פרק ז' לחוק ההסדרים לשנת 2015 ו-2016, שהבסיס שלו הוא הבסיס הבא: מדובר בגוף במדינת ישראל שאינו משלם מסים מזה שנים רבות, ולכן עומדות בפניו שתי חלופות. החלופה הראשונה, שהיא כמובן ברירת המחדל, היא לשלם מס כמו כל הגופים הדומים שפועלים במדינת ישראל. האופציה השנייה, שאינה קיימת לגבי גופים אחרים, היא שקק"ל יוכל להעביר סכומים לתקציב המדינה - - -

<חיים ילין (יש עתיד):>
אתה יכול להסביר לי מה אלה הגופים הדומים שמשלמים מס?

<אסי מסינג:>
כל הגופים במדינת ישראל משלמים מס, למעט גופים שנקבע להם פטור. 

<חיים ילין (יש עתיד):>
תן לי דוגמה. 

<שגית אפיק:>
אתה יכול להסביר מכוח מה היא הייתה פטורה?

<אסי מסינג:>
יש כאן פטור שנקבע על בסיס התפקידים ההיסטוריים של קק"ל. 

<עודד פורר (ישראל ביתנו):>
כמה מס משלמת חברה לתועלת הציבור?

<אסי מסינג:>
אני מזכיר שעיקר המיסוי כאן ועיקר - - -

<אחמד טיבי (הרשימה המשותפת):>
מה היו התפקידים ההיסטוריים שלה? לא כולם מבינים...

<איתן ברושי (המחנה הציוני):>
ידונו היום במאה שנה לבלפור ושם ידונו בתפקידים של קק"ל, אבל תשאירו את זה לערב. 

<אורן אסף חזן (הליכוד):>
לא, במאה שנה לבלפור... לא, מוציאים את הציונות למכירה, זה מה שזה אומר.
<רחל עזריה (כולנו):>
לא, לא, די, די, נו. אתה תלמד אותנו מה זה ציונות?
<אורן אסף חזן (הליכוד):>
אני יכול ללמד אותך הרבה דברים. הרבה דברים. אבל אני לא בטוח שתוכלי להרשות לעצמך. 

<מיכל בירן (המחנה הציוני):>
אני לא יודעת מה היא תעשה עם המיומנות של לנהל קזינו בבורגס. 

<רחל עזריה (כולנו):>
הרבה דברים כן, רק לא מה זה ציונות. 

<אורן אסף חזן (הליכוד):>
לך לא הייתי נותן להיות דילרית. אני לא רוצה להגיד מה עוד לא הייתי נותן לך לעשות. בעידן הזה אני לא רוצה להגיד מה לא הייתי נותן לך לעשות. עדיף שתשבי בפינה שלך. 
<מירב בן ארי (כולנו):>
- - - כל היום מזלזל בנשים.

<רחל עזריה (כולנו):>
אנחנו בעד מיסוי הימורים, דרך אגב.

<אורן אסף חזן (הליכוד):>
הן חושבות שמכיוון שהן נשים - - -

<מיכל בירן (המחנה הציוני):>
אתה סרסור ובושה לכנסת. 

<אורן אסף חזן (הליכוד):>
אם הן חושבת שמכיוון שהן נשים הן יכולות להגיד מה שהן רוצות - - -

<רחל עזריה (כולנו):>
אנחנו בעד גם מיסוי הימורים. 

<מירב בן ארי (כולנו):>
אתה - - - לדבר עם נשים. 

<אורן אסף חזן (הליכוד):>
את רוצה למלא טופס עבודה?

<מיכל בירן (המחנה הציוני):>
אתה צריך להסתובב עם בייביסיטר. 

<מירב בן ארי (כולנו):>
- - -

<אורן אסף חזן (הליכוד):>
לא, אני שואל, את רוצה למלא טופס עבודה?

<מירב בן ארי (כולנו):>
מי אתה בכלל שתדבר - - -

<אורן אסף חזן (הליכוד):>
את רוצה? רק תגידי.

<מיכל בירן (המחנה הציוני):>
- - -

<קריאות:>
- - -

<רחל עזריה (כולנו):>
כבוד היו"ר, אתה לא קורא לו לסדר?

<אורן אסף חזן (הליכוד):>
כמה פאתטיים אפשר להיות?

<מיכל בירן (המחנה הציוני):>
יש לך פה שוביניסט אלים, אתה לא קורא אותו לסדר?

<עודד פורר (ישראל ביתנו):>
אפשר להבין מהיועץ המשפטי של קק"ל האם היא חל"ץ?
<קריאות:>
- - -

<היו"ר משה גפני:>
אבל אורן, זה לא מכובד. 

<אורן אסף חזן (הליכוד):>
הן לא יכולת לדבר ככה. מי שידבר ככה - - -

<מיכל בירן (המחנה הציוני):>
אתה לא יכול לעשות את האלימות הזאת כאן. 

<מירב בן ארי (כולנו):>
- - -

<אורן אסף חזן (הליכוד):>
מי שתקניט אותי ככה, אני אציע לה טופס עבודה. למרות שאני בטוח שאף אחד לא היה מסתכל עלייך. 

<מיכל בירן (המחנה הציוני):>
אתה סרסור, אתה בושה לכנסת. 

<מיקי רוזנטל (המחנה הציוני):>
גפני, אתה מוכן להשתלט על הדיון הזה? גפני, זה גם ביזיון לכנסת. 

<מיכל בירן (המחנה הציוני):>
בושה שאתה יושב פה, בושה למדינת ישראל. 

<רחל עזריה (כולנו):>
אל תיכנס לוועדת כספים ותגיד מה אתה תלמד ואת מי אתה תלמד. תתחיל להתנהג כמו חבר כנסת מן השורה. 

<היו"ר משה גפני:>
- - - תעשי לי טובה, זה לא מכובד - - -

<אורן אסף חזן (הליכוד):>
מה, קשה לך שלא תוכלי להרשות לעצמך?

<קארין אלהרר (יש עתיד):>
די כבר. 

<אורן אסף חזן (הליכוד):>
כן, אני יודע, זה קשה. 

<היו"ר משה גפני:>
אורן, אורן - - -

<מירב בן ארי (כולנו):>
אז אולי תוציא אותו. 

<אורן אסף חזן (הליכוד):>
אל תגיד לי אורן, סליחה, מה זה, עושים פה חונטה?

<היו"ר משה גפני:>
תפסיק גם אתה. 

<רחל עזריה (כולנו):>
אתה שוביניסט חצוף ואתה תפסיק עם זה. 

<אורן אסף חזן (הליכוד):>
אה, עכשיו אני גם שוביניסט?

<דב חנין (הרשימה המשותפת):>
לא, עד עכשיו לא היית, עד עכשיו היית - - -

<אורן אסף חזן (הליכוד):>
כמה פאתטיות אפשר להיות, כמה? החונטה הנשית בכנסת. 

<מירב בן ארי (כולנו):>
אדוני היושב-ראש, למה אתה - - -

<קריאות:>
- - -

<אורן אסף חזן (הליכוד):>
אדוני היושב-ראש, אני מבין שיש פה חבורה של אנונימיות שצריכות כותרת, אבל לא על הגב שלי.

<מיכל בירן (המחנה הציוני):>
אתה לא מבין - - -

<היו"ר משה גפני:>
אורן, אני קורא לך לסדר פעם שנייה. 

<קריאה:>
- - - אתה בושה, אתה סרסור - - -

<קריאות:>
- - -

<היו"ר משה גפני:>
מיכל, אני קורא לך לסדר פעם ראשונה. 

<מיכל בירן (המחנה הציוני):>
לי אתה קורא? לאלים, לשוביניסט – לו אתה לא קורא?

<היו"ר משה גפני:>
כבר קראתי לו לסדר פעם שנייה. מה, אתם רוצים להפוך את זה לקרקס? באמת, מספיק. 

<אורן אסף חזן (הליכוד):>
יש לה תקציב קשר עם הבוחר, שתקדם פוסט בפייסבוק, אולי מישהו יזהה אותה. 

<מיקי רוזנטל (המחנה הציוני):>
די כבר, חלאס.

<היו"ר משה גפני:>
אורן, אני אקרא אותך לסדר פעם שלישית. 

<רחל עזריה (כולנו):>
אורן, קראת למישהי פה דילרית? אני לא  מאמינה. אתה קראת למישהי דילרית? זה מה שעשית לפני כמה דקות. 

<אורן אסף חזן (הליכוד):>
אמרתי שאפילו דילרית לא הייתי נותן לה להיות. 

<בצלאל סמוטריץ (הבית היהודי):>
גפני, בנושא חדש לא אמורים להפסיק את הדיון?

<מיכל בירן (המחנה הציוני):>
אורן עסוק בלכתוב את המערכונים של "ארץ נהדרת".

<חיים ילין (יש עתיד):>
גפני, לא הוא אשם, אתה אשם. אתה אשם שאתה לא עוצר את זה. 

<בצלאל סמוטריץ (הבית היהודי):>
אני דורש להפסיק את הדיון. 

<קריאות:>
- - -

<מירב בן ארי (כולנו):>
- - - תוציא אותו החוצה. 

<בצלאל סמוטריץ (הבית היהודי):>
אני מבקש שהדיון הזה יימשך רק אחרי - - -

<יואל חסון (המחנה הציוני):>
אדוני היושב-ראש, למה אתה מאפשר את הדיון הזה בכלל? הרי זה נעשה מעל הראש שלך, אז למה אתה מאפשר את הדיון הזה?

<רחל עזריה (כולנו):>
גפני, למה אתה לא - - -

<מירב בן ארי (כולנו):>
- - - אתה לא שומע איך הוא מדבר. 

<יואל חסון (המחנה הציוני):>
אין צורך בדיון הזה, הוא מוקף בנושאים חדשים, יש פה עניין שצריך להסדיר בוועדת הכנסת, אז מספיק כבר. 

<היו"ר משה גפני:>
אסי, תמשיך. 

<יואל חסון (המחנה הציוני):>
זו סתם שריפת זמן. 

<מיקי רוזנטל (המחנה הציוני):>
אסי, אני רק רוצה להבהיר את הנקודה. ברשם החברות קרן קיימת רשומה כחל"ץ. חל"ץ לא משלמת מס. 
<קארין אלהרר (יש עתיד):>
לא.

<אסי מסינג:>
אני אחזור שוב - - -

<קארין אלהרר (יש עתיד):>
היא לא חל"ץ. 

<קריאה:>
היא לא חל"ץ. בכנסת הקודמת ציפי לבני רצתה לעשות אותה חל"ץ, אבל זה לא עבד. 

<מיקי רוזנטל (המחנה הציוני):>
תסתכלו ברישום של רשם החברות. 

<רחל עזריה (כולנו):>
- - -

<היו"ר משה גפני:>
אני לא שמעתי על זה. 

<מירב בן ארי (כולנו):>
אתה לא שמעת אבל אנחנו כולנו שמענו, גפני, כולנו שמענו. 

<רחל עזריה (כולנו):>
זה לא יכול להיות, הוא לא יכול לדבר ככה לחברת כנסת. 

<מירב בן ארי (כולנו):>
זה פשוט בושה לכנסת.

<אורן אסף חזן (הליכוד):>
אתם מדברים עליי?

<מירב בן ארי (כולנו):>
אני שמעתי את הדברים האלה ואני לא מצליחה להבין - - -

<אורן אסף חזן (הליכוד):>
הן לא מסוגלות להתמודד אידיאולוגית אז צועקים פה קריאות גנאי - - -

<מיקי רוזנטל (המחנה הציוני):>
בואנה, די כבר, נו חלאס איתך.

<רחל עזריה (כולנו):>
מה זה אמור להיות? איך הוא התבטא ככה כלפי חברת כנסת? אי אפשר לתת לזה לעבור בשתיקה.

<אורן אסף חזן (הליכוד):>
אני מרחם עליכם. 

<רחל עזריה (כולנו):>
תרחם עד מחר, אתה לא יכול לשבת פה. לא יכול להיות שהוא יתבטא ככה לחברת כנסת והכול אותו דבר. אף אחד לא מדבר ככה. 

<יואל חסון (המחנה הציוני):>
אני מציע לסגור את הדיון, אדוני היושב-ראש, באמת אין טעם בדיון הזה. 

<מיקי רוזנטל (המחנה הציוני):>
סמוטריץ, תגיד את דעתך על מה שהוא אמר. 

<בצלאל סמוטריץ (הבית היהודי):>
אני מבקש שהדיון הזה יופסק עד שיתקיים דיון בנושא חדש בוועדת הכנסת – כך אומר התקנון. אי אפשר להגיד "מפסיקים את הדיון" אבל להמשיך אותו. 

<היו"ר משה גפני:>
אני עוצר את הדיון עד לאחר הדיון בוועדת הכנסת. 

<הישיבה ננעלה בשעה 11:45.>

